המחבל שפוצץ את אוטובוס התיירים הישראלים בפיגוע בבורגס ביולי 2012 ורצח חמישה ישראלים ואת נהג האוטובוס הבולגרי, היה ממוצא אלג'יראי והתאמן במחנות בדרום לבנון. כך מדווח היום (ב') העיתון הבולגרי "פרסה", שמצטט מקורות הבקיאים בפרטי החקירה.

עוד חדשות מהעולם :

בולגריה כבר אישרה בעבר את חשדות ישראל כי חיזבאללה הוא שעומד מאחורי הפיגוע בנמל התעופה בבורגס, והאיחוד האירופי הכניס ביולי אשתקד את הזרוע הצבאית של הארגון לרשימת ארגוני הטרור שלו. חיזבאללה עצמו מקפיד להכחיש מאז כי הוא אחראי לפיגוע, אך ההערכה היא כי הוא זה שאחראי לו - בתגובה בין השאר על חיסול עימאד מורנייה, קצין המבצעים של הארגון, בפברואר 2008.

האוטובוס המפויח אחרי הפיצוץ בבורגס (צילום: AP)

בולגריה, החברה באיחוד האירופי, זיהתה בעבר שני גברים ממוצא לבנוני כחשודים בשיתוף פעולה עם המחבל שהיה אחראי לפיצוץ עצמו ונהרג במהלך הפיגוע. היום מתבררים פרטים על המתאבד עצמו: "המחבל נולד באלג'יריה, חי במרוקו והתאמן במחנות בדרום לבנון. הוא גם

למד באוניברסיטת ביירות עם שני חשודים אחרים", צוטט בעיתון אחד המקורות. לפי העיתון, פריצת הדרך בחקירה "באה מהמזרח התיכון", אולם לא נמסר מי בדיוק היה הגורם שהביא לפריצת הדרך הזו.

בולגריה זיהתה את שני החשודים בשיתוף פעולה עם המחבל המתאבד כמליאד פראח, בן 32 שנודע גם בשם חוסיין חוסיין, אזרח אוסטרלי, וחסן אל-חאג' חסן, אזרח קנדי בן 25. שניהם היו ממוצא לבנוני.

התובע הראשי של בולגריה, סוטיר צרצרוב, אמר ביום שישי האחרון כי יש מידע חדש על המחבל המתאבד.

הפיגוע אירע ב-18 ביולי 2012. הפיצוץ פגע בנוסעי טיסה 392 של חברת השכר הבולגרית "Air-Vin", שנחתה בשדה התעופה של עיר הנופש בשעה 16:45. הם פוזרו לאוטובוסים שאמורים היו להסיעם לבתי המלון המקומיים, ואז התפוצץ אוטובוס מספר 2. מהפיצוץ נהרגו הישראלים כוכבה שריקי, איציק קולנגי, אמיר מנשה, אליאור פרייס ומאור הרוש וכן נהג האוטובוס הבולגרי. מלבד ששת ההרוגים נפצעו עוד 33 בני אדם.